⁣«Ανεπιθύμητοι» οι προσβολείς της Μυκόνου: Η ηχηρή απάντηση του Νικόλαου Γκέλου για την "Απομυκονοποίηση" στο Δημοτικό Συμβούλιο [Video]

Tue, 25 Nov 2025 19:43:19 +0000

Σε μία έκτακτη και φορτισμένη συνεδρίαση βρέθηκε σήμερα το Δημοτικό Συμβούλιο Μυκόνου, με μοναδικό θέμα την απάντηση του Δήμου στα πρόσφατα λόγια του Πρωθυπουργού περί «απομυκονοποίησης». Ωστόσο, την παράσταση έκλεψε η παρέμβαση του Δημοτικού Συμβούλου, Νικολάου Γκέλου, ο οποίος, μιλώντας «από καρδιάς», τάχθηκε με σθένος στο πλευρό του νησιού και των κατοίκων του. Ο κ. Γκέλος δεν περιορίστηκε σε μια απλή διαμαρτυρία, αλλά πρότεινε ένα μέτρο-καταπέλτη: να κηρύσσεται εφεξής ανεπιθύμητος στο νησί όποιος θίγει τη Μύκονο, ακόμα και ο ίδιος ο Πρωθυπουργός. Η δήλωσή του, ένα κείμενο που αποπνέει αγάπη και αγανάκτηση, κατατέθηκε αυτούσιο στα πρακτικά και παρατίθεται παρακάτω.

Ο Δημοτικός Σύμβουλος Νικόλαος Γκέλος ξεκίνησε την ομιλία του εστιάζοντας στην έννοια της πρόθεσης «Από» όπως χρησιμοποιήθηκε από τον Πρωθυπουργό με την αρνητική σημασία της «ΑΠΟΜΑΚΡΥΝΣΗΣ». Διερωτήθηκε γιατί το νησί αποτελεί συχνά «κοινωνικό και πολιτικό αντίβαρο» για να ξεχαστούν άλλα γεγονότα (όπως με τα Τέμπη), φέρνοντας ως παράδειγμα την προβολή εικόνων με ΜΑΤ και βατραχανθρώπους στις παραλίες εν μέσω τουριστικής αιχμής.

Αντιπαρέθεσε αυτή τη στάση με τη συμπεριφορά των αείμνηστων γονέων του Πρωθυπουργού, οι οποίοι χρησιμοποιούσαν την πρόθεση «Από» με την αισιόδοξη έννοια της «ΑΦΕΤΗΡΙΑΣ» και του «ΣΗΜΕΙΟΥ ΕΚΚΙΝΗΣΗΣ» για έργα (λιμάνια, φράγματα, βιολογικός κ.λπ.), θυμίζοντας τη φιλοξενία των Μυκονιατών. Τέλος, αμφισβήτησε την αποτελεσματικότητα των ψηφισμάτων διαμαρτυρίας που καταλήγουν στα συρτάρια και πρότεινε ως έσχατο και πιο αποφασιστικό μέτρο, το Δημοτικό Συμβούλιο να λαμβάνει αποφάσεις κηρύσσοντας ΑΝΕΠΙΘΥΜΗΤΟΥΣ όσους θίγουν, προσβάλλουν και δεν τιμούν τους Μυκονιάτες και τον τόπο τους.
Δείτε περισότερα στο video............................